Cafeneaua științei în cadrul proiectului SciResCareer: Mediul academic vs. Mediul privat din perspectiva cercetării aplicative 
Vineri, 14 iulie 2023, Universitatea din București va organiza, în cadrul proiectului SciResCareer, conferința Mediul academic vs. Mediul privat din perspectiva cercetării aplicative, susținută de dr. George-Mădălin Giambașu.
Evenimentul va avea loc începând cu ora 12:30 în Amfiteatrul „Dimitrie Cantemir” al Rectoratului Universității din București (Șoseaua Panduri, nr. 90).
Evenimentul este organizat în cadrul proiectului SciResCareer - Centru regional de Orientare și Consiliere în Cariera de Cercetător - București-Ilfov - de la educație preuniversitară la cercetare avansată, activitatea A3.7. Promovarea științei în societate. Aceasta prevede organizarea de evenimente interactive tip cafeneaua științei cu invitarea unor personalități cu rezultate științifice marcante, pentru a prezenta domeniul pe care îl reprezintă și a răspunde la întrebări.
Dr. Giambașu este alumn al Universității din București, unde a obținut diplomele de licență (2003, șef de promoție) și master (2005) în cadrul Facultății de Chimie. Obține titlul de Doctor în Științe cu specializarea în Chimie Teoretică de la University of Minnesota (2010), unde a studiat cataliza acizilor ribonucleici. 
Continuă cu o bursă postdoctorală la Rutgers University, unde contribuie la multiple aspecte teoretice ale biofizicii acizilor nucleici și devine co-autor al popularei suite de modelare AMBER. Din 2019, este cercetător senior în cadrul companiei farmaceutice Merck, Sharp and Dohme.
Mai multe detalii cu privire la evenimentul Mediul academic vs. Mediul privat din perspectiva cercetării aplicative pot fi accesate pe site-ul proiectului SciResCareer, aici.















